科第
作者：程登吉
朝代：明
篇章：幼學瓊林 卷四

paragraphs: 士人入學曰游泮，又曰采芹；士人登科曰釋褐，又曰得雋。賓興即大比之年，賢書乃試錄之號。鹿鳴宴，款文榜之賢；鷹揚宴，待武科之士。文章入式，有朱衣以點頭；經術既明，取青紫如拾芥。
其家初中，謂之破天荒；士人超拔，謂之出頭地。中狀元，曰獨佔鰲頭；中解元，曰名魁虎榜。瓊林賜宴，宋太宗之伊始；臨軒問策，宋神宗之開端。同榜之人，皆是同年；取中之官，謂之座主。應試見遺，謂之龍門點額；進士及第，謂之雁塔題名。
賀登科，曰榮膺鶚薦；入貢院，曰鏖戰棘闈。金殿唱名曰傳臚，鄉會放榜曰撤棘。攀仙桂，步青雲，皆言榮發；孫山外，紅勒帛，總是無名。
英雄入吾彀，唐太宗喜得佳士；桃李屬春官，劉禹錫賀得門生。薪，採也，槱，積也，美文王作人之詩，故考士謂之薪槱之典；匯，類也，徵，進也，是連類同進之象，故進賢謂之匯徵之途。賺了英雄，慰人下第；傍人門戶，憐士無依。雖然有志者事竟成，佇看榮華之日；成丹者火候到，何惜烹煉之功。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。